《何封君社中二首即何振卿父也 其一》
明代·胡直

讵识山中相，言从帝里过。花间九老宴，醉里八仙歌。

大隐忘朝市，清时狎罻罗。为传匡世略，爱子在銮坡。

作者简介：（1517—1585）明江西泰和人，字正甫，号庐山。嘉靖三十五年进士。授刑部主事，官至福建按察使。少时专治古文，后从欧阳德及罗洪先学，以王守仁为宗。有《胡子衡齐》、《衡庐精舍藏稿》。